Trosztmér Klára (Móri Dr. Zimmermann Ágoston Általános Iskola)

Feladatok a cirkuszról

A feladatok nem függenek össze. Különböző korosztályok szerint használhatók.

1. Rejtvény

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 1. | B | O | H | Ó | **C** |  |  |  |  |  |  |  |
| 2. |  | A | R | T | **I** | S | T | A |  |  |  |  |
| 3. |  |  | P | O | **R** | O | N | D |  |  |  |  |
| 4. |  |  | F | Ó | **K** | A |  |  |  |  |  |  |
| 5. |  |  |  | M | **U** | T | A | T | V | Á | N | Y |
| 6. | B | Ű | V | É | **S** | Z |  |  |  |  |  |  |
| 7. |  |  |  |  | **Z** | S | O | N | G | L | Ő | R |

1. Tréfáival szórakoztat
2. Az ügyességén vagy az erején ámuldozunk
3. Kerek, homokos tér, amit körül ül a közönség
4. Állat, megtanult tapsolni az uszonyaival és labdázni az orrával
5. A műsorszám másik neve
6. Eltüntet mindent, aztán újra elővarázsolja
7. Labdákat, buzogányokat dobál a levegőbe
8. Csoportalakítás

A gyerekek szavakat húznak, az azonos szócsaládokhoz tartozók alkotnak egy csoportot:

pl.:

bűvész, cilinder, nyúl, abrakadabra

légtornász, kupola, elkap, szaltó

idomár, állat, ostor, jutalom

kötéltáncos, egyensúly, rúd, életveszély

erőművész, súly, izomzat, dobpergés

fakír, szög, India, érzéketlenség (ez lehet, hogy nehéz)

bohóc, nevetés, sírás, piros orr

késdobáló, céltábla, biztos kéz, nyugalom

A csoportok elmondják, miért ezek a szavak tartoznak össze, kiegészítik más kifejezésekkel

1. Szógyűjtés a CIRKUSZ témájában kerek asztal módszerrel:

sorban ír mindenki a csoportban 1-1 szót, amíg van ötletük. A meghallgatás után a többiek még kiegészítik

1. Szómagyarázat (egyéni, páros vagy csoportmunka is lehet)

Feladatötletek:

* Párosítsd össze a kifejezéseket a magyarázatukkal!
* Alkoss magyarázatot a kihúzott kifejezéshez!
* Keresd meg a Magyar értelmező szótárban a kifejezések jelentését! Jegyezd föl, hol találtad meg (oldal, hasáb, címszó)!
* Egészítsd ki a szómagyarázatokat!
* Készíts egy kiválasztott kifejezésről tablót! (története, híres művelői, fejlődése, képek, rajzok stb.)
* Melyik kifejezésnek van több jelentése? Melyiket használjuk a mindennapokban is?

kifejezések:

1. porond 2. manézs 3. porondmester 4. artista 5. idomár 6. zenebohóc 7. cirkusz 8. zsonglőr 9. akrobata 10. légtornász 11. kötéltáncos

12. erőművész 13. bolhacirkusz

magyarázatuk:

a/ kerek tér a cirkuszban

b/ cirkuszi porond

c/ a cirkusz műsorvezetője

d/ cirkuszművész

e/ állatokat betanító személy

d/ zenés produkcióval szórakoztató artista

f/ intézmény, ahol különböző mutatványokkal szórakoztatják a közönséget

g/ olyan ember, aki egyensúlyoz vagy feldob és elkap különböző tárgyakat

h/ cirkuszi artista

i/ a cirkusz kupolájában kötélen tornászó artista

j/ kifeszített kötélen egyensúlyozó személy

k/ a testi erejével fellépő artista

l/ bolhákkal bemutatott műsor

1. Ajánló

Az írások alapos megismerése után egynek a kiválasztása, bemutatása, ajánlása a társaknak: szerzője, címe, tartalma, miért ezt választotta, érdekességek kiemelése, idézés a szövegből, miért ajánlja, esetleg névre szólóan is, cím- és illusztráció „elemzése” stb.

Már 2. osztályban is működik!

1. A cirkusz történetének kutatása Pánti Irén Cirkusztörténelem c. írása alapján

Hosszabb lélegzetű projekt is lehet.

1. Cirkuszművészet

Szeretnél-e artista lenni? Van-e olyan képességed, ami alkalmassá tesz rá? Milyennek képzeled az artisták életét? Láttál-e lakóhelyeden vándorcirkuszt? Mit jelent ez?

Kutass az utánpótlásról, az ifjú cirkuszművészekről!

Hol képezik az artistákat? Olvass utána!

A magyar cirkuszművészet híres, több cirkuszdinasztia is él és dolgozik. Kutass utánuk! (pl. Eötvös, Richter család)

Hol és hogyan ismerik el a cirkuszművészek teljesítményét? (pl. a monte-carlói, latinai, moszkvai nemzetközi cirkuszfesztiválok) Magyar sikerek is születtek itt, nézzünk videókat!

Tájékozódj a Budapesti Nagycirkuszról! (története, épülete, műsora, a fellépő művészek, egyéb programjai stb.)

Mai magyar utazócirkuszok bemutatása. (pl. Hungária Cirkusz, Picard Cirkusz)

1. Cirkusz a művészetekben

Keress irodalmi és képzőművészeti alkotásokat a cirkuszról!

1. A gyerekek élményei, gondolatai, ötletei a cirkusszal kapcsolatban